南北美之役

**南北美之役**，又稱**南北戰爭**、**美國內戰**，美國內戰也。始林肯當選總統，南方諸州叛離，自立新國。鉅戰四年，傷亡凡數十萬，冠絕其史。卒為北方得勝，混一全國。

## 緒論
十九世紀中，輝格黨既衰，民主黨二分。共和黨乃起，據國會，擢總統，聲威日甚。然其立足北方，弗得南人之心，致南北之嫌隙，亦益廣焉。而林肯倡廢黑奴、增關稅，雖有益於國，不利南人，蓋南人多以奴植棉，繼而外銷，以易所需。故二策之舉，損其生計，殊難行於南方焉。

誠言，其時北方欲廢奴者，不甚多矣，遑論齊平黑白。然北人向無奴隸，廢奴與否，不切其身。故所求者，實為善待黑奴，以合乎惻隱之心。然奴隸之議既起，南北之縫彌廣，所爭之事，漸遍及諸方，乃至國計民生、幹枝孰重等，而奴隸之辯，反為次焉。惟鴻溝既成，議題為何，已不重矣。

由是觀之，南北之戰，在所難免。公元一八六零年十二月二十日，林肯甫當選，南卡羅萊納州即去而自立。無何，密西西比、佛羅里達、阿拉巴馬、喬治亞、路易斯安那及德克薩斯各州，紛紛從之。而維珍尼亞、北卡羅萊納、田納西及阿肯色四州，初雖苟留，迨動員討逆令下，悉叛去焉。此十一州，另組南方邦聯，以抗北方，由是美國二分。

蓋自美利堅立國以還，地方以獨立脅逼中央之事，不絕於耳，然無一竟成。今南方諸州，付諸實行，並以為立國之初，各州共組聯邦，乃基於平等互重。而今北方獨霸，南人之於聯邦，無足輕重，求去理所當然，順理成章，亦無違憲，合乎民意。

然林肯深非是論，以為眾志成城、團結一心，國始興旺；而一盤散沙、任意去留，國必衰亡。故假國士韋伯斯特之論，言聯邦、地方，猶若唇齒，合則雙贏，離則俱敗。並以為聯邦既為諸州所共推，理當在各州之上，譬若人之手腳，由心而動，協調並用，方能成事。

## 戰事初始

公元一八六一年三月季，南方邦聯立，尋定憲法，舉總統，以戴維斯為之。無何，南師圍攻森特堡，林肯雖輸以輜重，竟未能勝，駐軍乃降。而南北之戰，一發不可收拾耳。時北師統帥漢考克，定計合圍，蓋因北眾南寡，強攻招損，圍困疲敵，則如蟒縛身，大勝可期。

## 布爾淵首戰
時北方雖人多勢眾、工廠匝地、輜重充裕、國庫盈實，然輿論和戰不一，南界四州亦有叛離之象，故林肯不敢有懈，以策萬全。夫南界四州者，德拉瓦、肯塔基、密蘇里、馬里蘭是也。德拉瓦地近要塞費城、肯塔基掌控俄亥俄河、密蘇里制有密西西比河航道，尤有甚者，馬利蘭地處南北京師之中，失之則北都華盛頓危矣，保之則南都里奇蒙可得，故為安此四州，林肯費煞心神，幸竟得全。

放眼南人，將士雖久經沙場，深諳用兵之道，然常恐奴隸謀反，故入伍之丁鮮矣。而其所求者，亦非混一天下，僅自立為國而已。由是觀之，南方較諸北方，殊無大志，只為私利。縱良將有百，但能勝一二之戰，弗可竟定勝局耳。

公元一八六一年七月二十一日，兩軍各三萬餘人，戰於布爾淵。初，北師處上風，遂以為勝券在握。然驕兵必敗，千古不易。未幾，南師援兵至，其帥波爾格、約翰斯頓將兵反擊，一舉而勝，逐北至華盛頓。由是北人大震，圍困而勝之夢乃滅，反憂南師北侵耳。

當此時，北方水師截獲南方外使之船，逮其使節。然南使所乘，實為英國之艦，北師此舉，乃怒英廷。英人遂令北方謝罪，不然戰釁若啟，咎在美國。林肯為全大局，乃罪己，釋南使耳。

## 戰術革新
南北鉅戰，傷亡慘重，遂各新兵策，以求克敵制勝。先是，火銃所及，遠不越七十五米，近不過五十米，故銃兵必近敵而齊射，復套利刃於銃前，易之為劍，拼搏撕殺。此等戰術，費時失事，難彰火銃之效。方是時，來福線創，大革火銃，自是可及三百米，為銃兵者，不復為步兵，專事一職。然南北咸得此術，而火銃亡敵，亟且多焉，兵卒之亡，由是大增。

又，糧餉輜重，補給艱難，自古如是。優者就食於敵，劣者坐食山崩。然其時鐵路日建，凡火車可達者，咸可速補軍需，由是飢餓不復，士氣持久，對峙日長。而行軍一日千里，無懼山川險阻，對陣之兵，乃益多焉。

電報之術，亦用乎斯時。蓋將在外，君不知其情，難定對策，故自古悉託於將，而猜疑亦生。今電報既通，軍中之事，若有重大不決者，可上報總統，由是君將互信，猜度不再。

海上之戰，亦有新猶。蓋千百年來，無論小大之艦，咸以木構，不堪火攻，難抵炮擊。有見及此，各出奇謀，鐵甲被艦，以禦火攻，以擋炮擊。而為沉敵艦，火炮遂益良，威力益大，而傷亡亦益多耳。

## 智帥格蘭特
北師新敗於東，乃亟圖勝於西，以逆乾坤。時北師准將格蘭特，隸於少將哈萊克麾下，不為人知。未幾，格氏將兵越密西西比河，戰於肯薩斯，勝，始露鋒芒。明年，配合哈氏，合攻西田納西，陷康奈爾森堡，大挫南師士氣。越二月，行至塞羅，九戰南師，亡其帥約翰斯頓，殺敵萬一千人，竟逼逐之。然己軍亦損萬三千人，可謂慘勝焉。

## 半島會戰
傑克森者，布爾淵首戰之功臣也。其足智多謀，守陣隱如磐石，因號石牆。時北師欲侵里奇蒙，傑氏聞訊，即言將帥大軍，之華盛頓，以圍魏救趙。傑氏此言，誠虛言也，其部不足五千，奚能攻北都焉？然南北二都，相去甚近，爾能攻我，我亦能反，故北帥麥克萊倫不敢妄動，軍五萬於京，自將餘部而南。

公元一八六二年四月，麥帥將兵及南，登陸紐約、詹姆士河間之半島，尋數戰南師，俱勝，遂進抵南都之郊。當此時，麥氏令止行而營，以俟補給援兵。然北師精銳，咸留於京，麥氏所部，已為次彊，庸有餘兵援焉？如是乎數日，軍情大誤，局勢逆轉，南帥李將軍，親將部曲，力戰北師七日，終逐之焉。七月，麥氏還抵，前後所喪，凡萬五千人，雖寡於李部所損，未孚北民之望，乃見抨擊。

至若河海之上，北俱勝南，大礙南師之求援補給，而勝負之竟定，蓋亦有因於此焉。

## 全面戰爭
光陰荏苒，北師速勝之計乃失，林肯遂另圖新策。誠言，北師亟勝，奴隸之況，未必有所大易，蓋奴隸之自由，不及南民之心故也。然北方既失戰機，乃欲收奴之心，爰諾悉以釋矣。而北師之所圖，亦易為重創南方，無論生民、財貨、師旅，悉以奪殺為務。而斯策者，實有六步，封海岸、禁貿易，此其一也；釋奴隸、毀生計，此其二也；扼河口、斷漕運，此其三也；分其土、絕外援，此其四也；制其都、摧其枯，此其五也；以重利、誘投誠，此其六也。

## 布爾淵再戰及安提坦之戰
北將波普，招募新軍凡七萬人，以應麥帥。然行至布爾淵，遇南師，乃戰。南帥李將軍，將兵五萬六千，以少擊多，陰使傑克森側擊合圍，竟大敗北師。波氏亡走，率殘部會麥帥。而李將軍為保萬全，乃引兵四萬五千而北，以取馬里蘭州。夫馬里蘭者，北都華盛頓之所在也，得之則天下定矣。麥帥聞訊，糾合大軍，凡八萬七千人，南面而擊，務截李部於京外。至安提坦河畔，兩軍對決，南師雖重創北師，終寡不敵眾，還師維珍尼亞。斯戰也，北師六損其一，南師十亡其三，以一日計，傷亡冠絕，至南方敗降，猶未有新之者。而北師之勝，勵乎林肯之志，促其宣《解放宣言》，以還奴隸自由焉。

## 解放宣言
戰事之初，林肯尚未矢志釋奴，迨安提坦之戰後，方深以為不釋奴無以敗南師。還奴隸之自由，既得黑人之心，亦毀南人生計，一舉兩得，而戰局之大定，亦可計日而待耳。

蓋因南界諸州，多許蓄奴，釋奴之令，若及舉國，則必怒之，而反弱我，是以林肯思之良久。公元一八六三年一月一日，《解放宣言》頒，詔釋叛州之奴，並永保其自由不失。是令只及南方叛州，不及南界諸州，良有以也。已而，除肯塔基、德拉瓦外，聯邦之州，亦咸釋奴焉。

而南人本欲盟英國，以拒北師，然《解放宣言》之布，絕其希望耳。蓋英人好自由，重人權，恨販奴，自一八三三年始，已盡釋國內之奴。今南蓄奴而北自由，英廷莫能盟之而棄北焉。

奴隸飽經煎熬，終歸自由，自有報恩之心。乃踴躍投於北師。林肯初不許，惟命其理雜事，後士卒不足，乃允之焉。迨終戰時，黑人之於北師，十有其一。林肯因言曰︰「若吾師之黑人，盡投南師，則不出三週，吾師必敗。」

## 弗雷德里堡與錢瑟勒斯維爾之戰
麥帥處處防守，不圖進取，未孚林肯之意，乃去職，尋以柏恩賽德為帥。柏氏好攻，旋發兵十二萬而南，大戰李將軍於弗雷德里堡。李將軍所部，雖惟七萬八千，然火器精良，且深諳地勢，善加利用，竟勝。北師傷亡萬二千五百，南師則不及其半，惟五千而已。

弗堡之敗，怒乎林肯，乃再易帥，以胡克任之。胡氏不思後果，凡戰必攻，因號「戰鬥喬伊」。公元一八六三年五月四日，胡氏戰李將軍於錢瑟勒斯維爾，時北師擁十三萬之眾，倍於南師，本當必勝。然李將軍出奇兵，分師為二，左右立於敵前，以輕之焉，復陰命傑克森襲其側，擾其軍心。北師竟敗，亡萬七千人，而南師則亡萬二千人耳。南師雖勝，傑氏不幸誤中流彈而亡，自是禦敵之力大降焉。

## 維克斯堡之戰
南北之戰，兩年而不分高下，北師亟欲定勝，乃圖取維克斯堡。夫維克斯堡者，密西西比河之要隘也，得之則掌有全河，二分南方，勝負大定。然其地形險要，東崖高甚。南師據而廣布火銃，北師之船艦，甫至即為所擊，沉者多矣。是以大戰之初，北師數攻之，終俱敗焉。迨公元一八六三年四月，格蘭特親將大軍，陰渡西崖，迴襲其後，逼其退守山峰而不得出，方露勝機。未幾，雪曼將兵而至，與格氏合圍之，凡三月，卒勝。南帥彭伯頓領士卒三萬請降，乃許，俱監。復迫矢不歸南師，而後盡釋。

斯戰也，大振北師士氣，自是密西西比河盡入其手，而南方亦一分為二。南師之補給，本自德州，今其路斷矣，軍勢益衰。不數月，蓋茨堡之戰始，戰局遂盡定焉。

## 蓋茨堡之戰

## 黑人之位

## 奇卡磨加與查特怒加

## 格蘭特元帥

## 阿波麥托克斯

## 戰鬥以外

## 引據


分類:美國紀事